/* KOM/2011/0130 galutinis - NLE 2011/0055 */ Pasiūlymas TARYBOS SPRENDIMAS dėl Kartachenos biosaugos protokolo papildomo Nagojos ir Kvala Lumpūro protokolo dėl atsakomybės ir žalos atlyginimo pasirašymo





[pic] | EUROPOS KOMISIJA | Brussels, 21.3.2011 KOM(2011) 130 final 2011/0055 (NLE) Pasiūlymas TARYBOS SPRENDIMAS dėl Kartachenos biosaugos protokolo papildomo Nagojos ir Kvala Lumpūro protokolo dėl atsakomybės ir žalos atlyginimo pasirašymo AIŠKINAMASIS MEMORANDUMAS 1. Biologinės įvairovės konvencijos Kartachenos biosaugos protokolas įsigaliojo 2003 m. rugsėjo 11 d. Protokole numatyta gyvų modifikuotų organizmų, sukurtų pasitelkus šiuolaikines biotechnologijas ir galinčių turėti žalingos įtakos biologinės įvairovės išsaugojimui ir tausiam naudojimui arba kelti pavojų žmonių sveikatai, saugaus perkėlimo, priežiūros ir naudojimo tvarka, grindžiama atsargumo principu. Protokole ypatingas dėmesys skiriamas tarptautiniam minėtų organizmų pervežimui. 2. 2002 m. birželio 25 d. Taryba priėmė sprendimą dėl Protokolo sudarymo Europos bendrijos vardu. Bendrijos ratifikavimo dokumentas buvo deponuotas 2002 m. rugpjūčio 27 d. 3. Kartachenos protokolo 27 straipsniu šalys įpareigojamos pirmajame šalių konferencijos susitikime – protokolo šalių susitikime (angl. COP/MOP1) inicijuoti tarptautinių atsakomybės nustatymo ir žalos, padarytos vykdant tarptautinius gyvų modifikuotų organizmų pervežimus, atlyginimo taisyklių ir procedūrų rengimo procesą ir jį užbaigti per ketverius metus. 4. Derybos buvo vykdomos Atsakomybės ir žalos atlyginimo srities teisės ir techninių ekspertų neterminuotoje ad hoc darbo grupėje. Nuo 2005 m. gegužės mėn. iki 2008 m. kovo mėn. buvo surengti penki šios grupės susitikimai. Ketvirtajame šalių susitikime (COP/MOP4), kuris vyko 2008 m. gegužės mėn. Bonoje, Vokietijoje, deryboms buvo suteiktas politinis postūmis. Šalys susitarė siekti parengti teisiškai privalomą priemonę, grindžiamą administraciniu atsakomybės nustatymo principu, kurią ketino priimti penktajame šalių susitikime (COP/MOP5), kuris vyko 2010 m. spalio mėn. Nagojoje, Japonijoje. Šalys taip pat susitarė parengti pilietinės atsakomybės gaires. 5. Galutinės derybos dėl teisiškai privalomos priemonės ir pilietinės atsakomybės gairių vyko „bendrų pirmininkų draugų grupėje“ (angl. FoC), kurią sudarė 26 iš 160 protokolo šalių ir patarėjai iš grupei nepriklausančių šalių. ES gavo dvi vietas prie derybų stalo. Tarp ketvirtojo (COP/MOP4) ir penktojo (COP/MOP5) šalių susitikimų buvo surengti keturi FoC susitikimai. 6. Derybose dėl teisiškai privalomos priemonės Komisija atstovavo ES, remdamasi 2007 m. birželio mėn. Tarybos priimtu oficialiu įgaliojimu, kurio galiojimo trukmė buvo pratęsta po ketvirtojo šalių susitikimo (COP/MOP4). Derybiniai nurodymai buvo ne kartą tobulinami atsižvelgiant į derybų raidą, paskutinius pakeitimus 2010 m. birželio 11 d. padarė Aplinkos taryba. Derybiniuose nurodymuose Komisijai pavedama užtikrinti, kad derybų rezultatai būtų suderinami su atitinkamais Sąjungos teisės aktais ir pagrindiniais valstybių narių teisės dėl atsakomybės ir žalos atlyginimo principais ir kad jie galėtų būti įgyvendinami ES, neįvedant naujų svarbių pilietinės atsakomybės taisyklių ir nekeičiant jau esamų. Dalyvaudama derybose Komisija išsamiai konsultavosi su valstybių narių ekspertais. 7. Penktajame šalių susitikime (COP/MOP5), vykusiame 2010 m. spalio 11 d. Nagojoje, Japonijoje, ES koordinavimo susirinkimo dalyviai vienbalsiai parėmė galutinį kompromisinį Kartachenos biosaugos protokolo papildomo Nagojos ir Kvala Lumpūro protokolo dėl atsakomybės ir žalos atlyginimo pasiūlymą, kuris, susirinkimo dalyvių nuomone, neprieštaravo sutartoms ES pozicijoms ir Komisijai pateiktiems derybiniams nurodymams. 8. 2010 m. spalio 15 d. galutinėje plenarinėje penktojo šalių susitikimo (COP/MOP5) sesijoje buvo sėkmingai priimtas Kartachenos biosaugos protokolo papildomas Nagojos ir Kvala Lumpūro protokolas dėl atsakomybės ir žalos atlyginimo. Protokolą bus galima pasirašyti 2011 m. kovo 7 d.–2012 m. kovo 6 d. Jungtinių Tautų būstinėje Niujorke. 9. Penktajame šalių susitikime (COP/MOP5) priimtame sprendime, kuriuo priimamas Nagojos ir Kvala Lumpūro papildomas protokolas, Biologinės įvairovės konvencijos šalys raginamos kuo greičiau pasirašyti protokolą ir deponuoti ratifikavimo, priėmimo arba patvirtinimo dokumentus arba, atitinkamais atvejais, prisijungimo dokumentus. 10. 2010 m. gruodžio 20 d. Taryba palankiai įvertino Nagojos ir Kvala Lumpūro protokolo priėmimą[1]. 11. Pagal tai, kas išdėstyta pirmiau, Sąjungos atstovui reikėtų pasirašyti Kartachenos biosaugos protokolo papildomą Nagojos ir Kvala Lumpūro protokolą dėl atsakomybės ir žalos atlyginimo, atsižvelgiant į tai, kad jis bus sudarytas vėliau. 2011/0055 (NLE) Pasiūlymas TARYBOS SPRENDIMAS dėl Kartachenos biosaugos protokolo papildomo Nagojos ir Kvala Lumpūro protokolo dėl atsakomybės ir žalos atlyginimo pasirašymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 5 dalimi, atsižvelgdami į Europos Komisijos pasiūlymą, kadangi: 12. Kartachenos biosaugos protokolo 27 straipsniu šalys įpareigojamos šalių konferencijos pirmajame susitikime, kuris yra protokolo šalių susitikimas, inicijuoti tarptautinių atsakomybės nustatymo ir žalos, padarytos vykdant tarptautinius gyvų modifikuotų organizmų pervežimus, atlyginimo taisyklių ir procedūrų rengimo procesą. 13. 2007 m. birželio mėn. Taryba priėmė sprendimą, kuriuo Komisija įgaliota derybose dėl atsakomybės ir žalos atlyginimo Sąjungos vardu derėtis Sąjungos kompetencijai priklausančiais klausimais, pagal tam tikrus derybinius nurodymus. 2008 m. spalio mėn. šio įgaliojimo galiojimo trukmė pratęsta iki galutinių derybų etapų pabaigos. 14. Sąjungos koordinavimo susirinkimo, kuris vyko 2010 m. spalio 11 d. Nagojoje, Japonijoje, per penktąjį šalių konferencijos susitikimą, kuris buvo protokolo šalių susitikimas, dalyviai vienbalsiai parėmė galutinį kompromisinį Kartachenos biosaugos protokolo papildomo Nagojos ir Kvala Lumpūro protokolo dėl atsakomybės ir žalos atlyginimo pasiūlymą, nes jis, susirinkimo dalyvių nuomone, neprieštaravo sutartoms ES pozicijoms ir Komisijai pateiktiems derybiniams nurodymams. 15. 2010 m. spalio 15 d. galutinėje plenarinėje penktojo šalių konferencijos susitikimo, kuris buvo protokolo šalių susitikimas, sesijoje buvo sėkmingai priimtas Kartachenos biosaugos protokolo papildomas Nagojos ir Kvala Lumpūro protokolas dėl atsakomybės ir žalos atlyginimo. 16. Protokolą bus galima pasirašyti 2011 m. kovo 7 d.–2012 m. kovo 6 d. Jungtinių Tautų būstinėje Niujorke. 17. 2010 m. gruodžio 20 d. Taryba palankiai įvertino Nagojos ir Kvala Lumpūro protokolo priėmimą[2]. 18. Šis susitarimas turėtų būti pasirašytas Sąjungos vardu, atsižvelgiant į tai, kad jis bus sudarytas vėliau, PRIĖMĖ ŠĮ SPRENDIMĄ: 1 straipsnis Tarybos pirmininkas įgaliojamas paskirti asmenį (-is), kuriam (-iems) suteikiama teisė Sąjungos vardu pasirašyti Kartachenos biosaugos protokolo papildomą Nagojos ir Kvala Lumpūro protokolą dėl atsakomybės ir žalos atlyginimo. Susitarimo, kuris turi būti pasirašytas, tekstas pridedamas prie šio sprendimo. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] Žr. 2010 m. gruodžio 20 d. Tarybos išvadų „Biologinės įvairovės konvencija. 2010 m. spalio 11–29 d. Nagojos konferencijos rezultatai ir tolesnė su tuo susijusi veikla“ 2 dalį. [2] Žr. 2010 m. gruodžio 20 d. Tarybos išvadų „Biologinės įvairovės konvencija. 2010 m. spalio 11–29 d. Nagojos konferencijos rezultatai ir tolesnė su tuo susijusi veikla“ 2 dalį.